Anɛ o maa suɔ nɛ o kane munyu nɛ ɔ ngɛ %% mi lo?
Baiblo ɔ Ngɛ Intanɛti ɔ Nɔ | NGMAMI KLƆUKLƆU Ɔ—JE EHE BAIBLO
Anɛ o maa suɔ nɛ o kane munyu nɛ ɔ ngɛ %% mi lo?
-
Paulo kɛ bɔfo ɔmɛ kpe ngɛ Yerusalɛm (1-10)
-
Paulo dla Petro (Cephas) juɛmi (11-14)
-
Hemi kɛ yemi nɔ pɛ nɛ a guɔ kɛ buɔ nɔ dalɔ (15-21)
2 Kɛkɛ nɛ jeha 14 se ɔ, i kpale kuɔ kɛ ya Yerusalɛm, i kɛ Banaba, nɛ i ngɔ Tito hu kɛ piɛɛ ye he.
2 I kuɔ kɛ ya ngɛ kpo jemi ko he je, nɛ i ngɔ sane kpakpa a nɛ i ngɛ fiɛɛe ngɛ je ma amɛ a kpɛti ɔ kɛ ya fɔ a hɛ mi. I pee enɛ ɔ ngɛ laami mi, se ngɛ nyumuhi nɛ a buɔ mɛ saminya amɛ a hɛ mi, konɛ ma ná nɔ mi mami kaa fo nɛ i ngɛ tue aloo fo nɛ i tu ɔ be yaka pee.
3 Se Tito nɛ e piɛɛ ye he ɔ po, a nyɛ we e nɔ kaa a po lɛ, e ngɛ mi kaa Hela no ji lɛ mohu.
4 Se jamɛ a sane ɔ te si ngɛ nyɛmimɛ lakpatsɛmɛ nɛ a ngɔ mɛ kɛ ba mi nigii ɔmɛ a he je, a ju si kɛ ba sɛ mi konɛ a ba kpa he yemi nɛ wa ngɛ ngɛ Kristo Yesu nɛ waa kɛ lɛ pee kake ɔ mi ɔ si, konɛ a ngɔ wɔ nyɔguɛ kulaa;
5 wa kplɛɛ we kaa wa maa ba wa he si ha mɛ, ohoo, wa pee we jã ngmlɛfia kake po, konɛ sane kpakpa a he anɔkuale ɔ nɛ e ya nɔ nɛ e kɛ nyɛ nɛ hi si.
6 Se ngɛ nihi nɛ e ngɛ kaa nɔ́ nɛ a he hia amɛ a blɔ fa mi ɔ—bɔ nɛ a ngɛ ha fɛɛ ko ɔ kɔ we ye he, ejakaa pi bɔ nɛ adesa ko ngɛ ha ngɛ kpo nɔ blɔ ɔ nɛ Mawu hyɛɔ—jamɛ a nyumu ɔmɛ nɛ a buɔ mɛ wawɛɛ ɔ tsɔɔ we mi nɔ́ ehe ko.
7 Mohu ɔ, benɛ a na kaa a tu sane kpakpa a kɛ wo ye dɛ kaa ma ngɔ kɛ ya ha nihi nɛ a pui mɛ, kaa bɔ nɛ a tu kɛ wo Petro dɛ kaa e ngɔ kɛ ya ha nihi nɛ a po mɛ ɔ—
8 ejakaa nɔ nɛ e ha Petro he wami kaa e tsu bɔfo ní tsumi kɛ ha nihi nɛ a po mɛ ɔ, jamɛ a nɔ ɔ nɔuu lɛ e ha mi he wami kaa ma tsu bɔfo ní tsumi kɛ ha nihi nɛ a je je ma amɛ a mi ɔ nɛ—
9 nɛ benɛ a yɔse dloomi nɛ a dloo mi ɔ, Yakobo kɛ Kefa kɛ Yohane, nihi nɛ a naa mɛ kaa titimahi ɔ ha i kɛ Banaba huɛ bɔmi hiɔ nine, konɛ waa ya je ma amɛ a mi, se mɛɛ lɛɛ a maa ya nihi nɛ a po mɛ ɔmɛ a ngɔ.
10 Nɔ́ pɛ nɛ a de wɔ ji kaa wa kai ohiatsɛmɛ ɔmɛ, nɛ nɔ́ nɛ ɔ ji nɔ́ nɛ imi hu i je ye tsui mi nɛ i bɔ e peemi he mɔde.
11 Se benɛ Kefa ba Antiokia a, i tu e hɛ mi munyu, ejakaa e ngɛ heii kaa e tɔ̃.
12 Ejakaa loko nyumu komɛ nɛ a je Yakobo ngɔ ɔ maa ba a, jinɛ e kɛ nihi nɛ a je je ma amɛ a mi ɔ yeɔ ní; se benɛ a ba a, e kpa nɔ́ nɛ ɔ peemi nɛ e tsɔ e he, ejakaa e ngɛ nihi nɛ a fĩ nɔ pomi se ɔ gbeye yee.
13 Yuda bi ɔmɛ nɛ a piɛ ɔ hu ya piɛɛ e he ngɛ osato peemi nɛ ɔ mi, nɛ a gbla Banaba po kɛ wo a we osato peemi ɔ mi.
14 Se benɛ i na kaa a nyɛɛ we ngɛ sane kpakpa a he anɔkuale ɔ nya a, i de Kefa ngɛ mɛ tsuo a hɛ mi ke: "Ke mo nɛ pohu o ji Yuda no ɔ, o peeɔ o ní kaa bɔ nɛ je ma amɛ peeɔ a ní se pi kaa bɔ nɛ Yuda bi peeɔ ɔ, lɛɛ kɛ o ma plɛ kɛ nyɛ nihi nɛ a je je ma amɛ a mi ɔmɛ a nɔ kaa a pee a ní kaa bɔ nɛ Yuda bi peeɔ a ní ɔ ha kɛɛ?"
15 Wɔ nɛ a fɔ wɔ kaa Yuda bi, nɛ pi yayami peeli nɛ a je je ma amɛ a mi ji wɔ ɔ,
16 wa yɔseɔ kaa a buɔ adesa ko dalɔ, pi kɛ gu mlaa nya ní tsumihi a nɔ, se mohu kɛ gu hemi kɛ yemi ngɛ Yesu Kristo mi ɔ pɛ nɔ. Lɔ ɔ he ɔ, wa ná hemi kɛ yemi ngɛ Kristo Yesu mi, bɔ nɛ pee nɛ a bu wɔ dali kɛ gu Kristo mi hemi kɛ yemi ɔ nɔ, se pi kɛ gu mlaa nya ní tsumihi a nɔ, ejakaa a be nɔ ko dalɔ bue kɛ gu mlaa nya ní tsumihi a nɔ.
17 Amlɔ nɛ ɔ, ke wɔ hu a na wɔ kaa yayami peeli be mi nɛ wa ngɛ hlae kaa a bu wɔ dali kɛ gu Kristo nɔ ɔ, lɛɛ anɛ yayami sɔmɔlɔ ji Kristo lo? Ohoo!
18 Ke níhi nɛ i ku kɛ pue si be ko ɔ, i kpale fia mɛ kɛ ma si ekohu ɔ, i ngɛ tsɔɔe kaa mlaa nɔ tɔlɔ ji mi.
19 Ejakaa kɛ gu mlaa nɔ ɔ, i gbo ngɛ mlaa blɔ fa mi, konɛ ma hi wami mi ngɛ Mawu blɔ fa mi.
20 A ka mi kɛ wo tso he kɛ piɛɛ Kristo he. Jehanɛ ɔ lɛɛ pi imi nɛ i ngɛ wami mi hu, mohu ɔ, Kristo lɛ e ngɛ wami mi ngɛ ye mi. Ngɛ anɔkuale mi ɔ, wami mi nɛ i ngɛ ngɛ he lo mi ɔ, i ngɛ wami ɔ mi kɛ gu hemi kɛ yemi nɛ i ngɛ ngɛ Mawu Bi ɔ mi ɔ nɔ, nɔ nɛ e suɔ mi nɛ e ngɔ e he kɛ ha ngɛ ye he ɔ.
21 I kua we Mawu dloomi ɔ, ejakaa ke dami guɔ mlaa nɔ kɛ baa a, lɛɛ ngɛ anɔkuale mi ɔ, Kristo gbo yaka gu.